นกแอร์เข้าเทรด20มิ.ย. คุยยอดจองหุ้นล้นหลาม
สายการบินนกแอร์ขายหุ้นหมดเกลี้ยง ไม่หวั่นภาวะตลาดหุ้นผันผวน จองล้น ยันเข้าเทรด 20 มิ.ย.นี้
29 ต.ค. 2565

สายการบินนกแอร์ขายหุ้นหมดเกลี้ยง ไม่หวั่นภาวะตลาดหุ้นผันผวน จองล้น ยันเข้าเทรด 20 มิ.ย.นี้
ม.ล.ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ ไทยพาณิชย์ ในฐานะที่ปรึกษาทางการเงิน ผู้จัดการการจัดจำหน่ายและรับประกันการจำหน่ายหุ้นบริษัท สายการบินนกแอร์ (NOK) เปิดเผยถึงความสำเร็จในการขายหุ้นบริษัท สายการบินนกแอร์ ระหว่างวันที่ 12-14 มิ.ย.ที่ผ่านมา ว่า ได้รับการตอบรับจากนักลงทุนอย่างล้นหลาม บริษัทสามารถระดมทุนได้เต็มทั้งจำนวน ในส่วนของบริษัท 3,250 ล้านบาท และส่วนของผู้ถือหุ้นเดิมที่ร่วมเสนอขายอีกจำนวน 1,625 ล้านบาท รวมมูลค่าเสนอขายทั้งสิ้น 4,875 ล้านบาท และพร้อมจะเข้าซื้อขายในตลาดหลักทรัพย์แห่งประเทศไทย วันที่ 20 มิ.ย.นี้
“แม้ว่าตลาดหลักทรัพย์ฯ จะมีสภาวะที่ค่อนข้างผันผวนในช่วงสัปดาห์ที่แล้ว แต่ก็ไม่ได้ส่งผลกระทบต่อความมั่นใจของนักลงทุนต่อหุ้นไอพีโอสายการบินนกแอร์แต่อย่างใด เนื่องจากนักลงทุนส่วนใหญ่ให้ความสำคัญกับพื้นฐานและผลประกอบการของบริษัทที่ค่อนข้างมีความแข็งแกร่งอย่างมาก” ม.ล.ทองมกุฎ กล่าว
นอกจากนั้นแล้ว อัตราส่วนราคาต่อกำไรสุทธิต่อหุ้น (พี/อี) ของนกแอร์ ที่ประมาณ 11.5 เท่า 
ทั้งนี้ หากคิดจากค่าเฉลี่ยประมาณการกำไรของนักวิเคราะห์ปี 2556 ซึ่งเป็นอัตราที่ค่อนข้างต่ำกว่าบริษัทอื่นๆ ที่อยู่ในอุตสาหกรรมเดียวกันที่ประมาณ 14 เท่า หรือต่ำกว่าพี/อีของสายการบินคู่แข่ง อยู่ที่ระดับ 18 เท่า ทำให้หุ้นของ NOK ได้รับความสนใจจากนักลงทุนอย่างมาก
นายพาที สารสิน ประธานเจ้าหน้าที่บริหาร บริษัท สายการบินนกแอร์ กล่าวว่า หุ้นนกแอร์ได้รับความสนใจอย่างท่วมท้น สาเหตุส่วนหนึ่งน่าจะมาจากการที่นกแอร์เป็นสายการบินของคนไทยอย่างแท้จริง มีเส้นทางบินที่ครอบคลุมในประเทศมากที่สุด มีความถี่ของเที่ยวบินภายในประเทศสูงที่สุด และแบรนด์ที่เป็นที่รู้จักกันโดยทั่วไปทำให้นกแอร์เป็นบริษัทที่มีศักยภาพในการเติบโตสูง 
บริษัทอยู่ในอุตสาหกรรมการบินราคาประหยัด ซึ่งยังมีแนวโน้มที่จะเติบโตได้อีกมาก โดยหวังว่าการระดมทุนของ NOK ในครั้งนี้จะสามารถพานักลงทุนทุกท่านเดินทางสู่ความสำเร็จร่วมกันต่อไปในอนาคต
ทั้งนี้ บริษัท สายการบินนกแอร์ ขายที่ราคา 26 บาทต่อหุ้น ซึ่งมียอดความต้องการสูงถึง 6 เท่าของจำนวนหุ้นที่เสนอขาย ขณะที่นักลงทุนสถาบัน (บุ๊กบิวด์) ที่ราคาสูงสุด 28 บาท มียอดจองมากกว่า 5 เท่า